b'\n_START_ARTICLE_\nSissiradisti\n_START_PARAGRAPH_\nSissiradisti  on viestint\xc3\xa4\xc3\xa4n erikoistunut sissi- ja tiedustelualiupseeri.\n_START_SECTION_\nSissiradistit Suomen Puolustusvoimissa\n_START_PARAGRAPH_\nSuomen Puolustusvoimat kouluttaa varusmiehi\xc3\xa4 sissiradistin teht\xc3\xa4viin J\xc3\xa4\xc3\xa4k\xc3\xa4riprikaatissa, Kainuun prikaatissa, Karjalan prikaatissa, Porin prikaatissa sek\xc3\xa4 Utin j\xc3\xa4\xc3\xa4k\xc3\xa4rirykmentiss\xc3\xa4. Lis\xc3\xa4ksi Rajavartiolaitos kouluttaa sissiradisteja Lapin rajavartioston ja Pohjois-Karjalan rajavartioston Rajaj\xc3\xa4\xc3\xa4k\xc3\xa4rikomppanioissa sek\xc3\xa4 Erikoisrajaj\xc3\xa4\xc3\xa4k\xc3\xa4rikomppaniassa._NEWLINE_Sissiradistin palvelus kest\xc3\xa4\xc3\xa4 347 vuorokautta. Koulutukseen kuuluu viestikoulutusta kuten s\xc3\xa4hk\xc3\xb6tyst\xc3\xa4 eli morsetusta, sek\xc3\xa4 sissikoulutusta, joka sis\xc3\xa4lt\xc3\xa4\xc3\xa4 monipuolista asekoulutusta ja er\xc3\xa4miestaitoja. Kriisiaikana sissiradistit huolehtivat kauimpana omista joukoista liikkuvien sissi- ja tiedustelupartioiden viestiyhteyksist\xc3\xa4 k\xc3\xa4ytt\xc3\xa4en HF-taajuuksilla toimivia radioita._NEWLINE_Sissiradistien erikoistaito on s\xc3\xa4hk\xc3\xb6tys, joka on luotettava tapa kommunikoida satojenkin kilometrien p\xc3\xa4\xc3\xa4h\xc3\xa4n. S\xc3\xa4hk\xc3\xb6tyst\xc3\xa4 on my\xc3\xb6s hyvin vaikea j\xc3\xa4ljitt\xc3\xa4\xc3\xa4 ja h\xc3\xa4irit\xc3\xa4. S\xc3\xa4hk\xc3\xb6tystaidon saavuttaminen vaatii ahkeraa harjoittelua, saavutetun taidon s\xc3\xa4ilytt\xc3\xa4minen ei kuitenkaan edellyt\xc3\xa4 s\xc3\xa4\xc3\xa4nn\xc3\xb6llist\xc3\xa4 harjoittelua, vaan pitk\xc3\xa4nkin tauon j\xc3\xa4lkeen kerran opittu taito palautuu lyhyess\xc3\xa4 ajassa. Nykyaikaiset viestiv\xc3\xa4lineet mahdollistavat my\xc3\xb6s digitaalisten l\xc3\xa4hetelajien k\xc3\xa4yt\xc3\xb6n, mutta k\xc3\xa4sis\xc3\xa4hk\xc3\xb6tys on edelleen k\xc3\xa4yt\xc3\xb6ss\xc3\xa4 varamenetelm\xc3\xa4n\xc3\xa4._NEWLINE_Sissiradistien koulutusta pidet\xc3\xa4\xc3\xa4n yhten\xc3\xa4 puolustusvoimain uuvuttavimmista, johtuen mm. raskaista sissiharjoituksista, joihin usein yhdistet\xc3\xa4\xc3\xa4n viestint\xc3\xa4harjoittelua. Seurauksena on usein tavallista raskaampi rinkka sek\xc3\xa4 muita sissej\xc3\xa4 v\xc3\xa4h\xc3\xa4isemm\xc3\xa4t y\xc3\xb6unet. P\xc3\xa4\xc3\xa4st\xc3\xa4kseen sissiradistiksi hakijan on l\xc3\xa4p\xc3\xa4ist\xc3\xa4v\xc3\xa4 vaativat rytmi- ja kuntotestit._NEWLINE_Reservin sissiradistien j\xc3\xa4rjest\xc3\xb6 on Sissiradistikilta ry, joka j\xc3\xa4rjest\xc3\xa4\xc3\xa4 mm. vapaaehtoista koulutusta reservil\xc3\xa4isille.'